માનવમિત્ર, અમદાવાદ : આગામી તા.૩૧મી ઓક્ટોબરે દેશના વડાપ્રધાન નરેન્દ્ર મોદી કેવડીયા ખાતે સ્ટેચ્યૂ ઓફ યુનિટીને દેશને સમર્પિત કરવાના છે ત્યારે તેમના આગમનને લઈ નર્મદા જિલ્લાના કેવડિયા સહિતના વિસ્તારોના રોડ-રસ્તાઓ પર સાફ સફાઈ તેમજ પાકા રોડ બનાવવા માટેના કાર્યો પુરજોશથી ચાલી રહ્યાં છે. વડાપ્રધાન મોદી આવવાના હોઇ આ વિસ્તારમાં રાતોરાત રોડરસ્તા પાકા અને ચકચકાટ બનાવી દેવાયા છે એટલું જ નહી, બરોડાથી કેવડીયા સુધી રોડ બનાવવા માટે આધુનિક મશીનરી ઉપયોગ કરવામાં આવી રહ્યો છે. ફોર લેન રોડ વચ્ચે વૃક્ષ અને પાલન્ટ ઉગાડી દેવામાં આવતા રાતોરાત વિકાસ બતાવવાનો પ્રયાસ સત્તાતંત્ર દ્વારા થઇ રહ્યો છે ત્યારે બીજીબાજુ, આદિવાસીઓમાં જોરદાર વિરોધનો વંટોળ ફુંકાયેલો જોવા મળી રહ્યો છે.